TEST: Nothing Phone (4a)

Nothing Phone (4a) rammer et marked, hvor rigtig mange telefoner efterhånden ligner hinanden – både i design og oplevelse. Det er telefoner, der gør det meste rigtigt, men sjældent skiller sig ud. Nothing forsøger igen at bryde den tendens med en telefon, der både visuelt og i sin tilgang vil noget andet. Spørgsmålet er, om det stadig er nok i en prisklasse, hvor konkurrenterne er blevet markant bedre de seneste år.

Nothing har fra starten haft en ret klar identitet, og den går igen her. Det handler om gennemsigtighed, lys og en mere legende tilgang til design, som man ikke finder mange andre steder. Med Nothing Phone (4a) er det samme idé, men i en mere tilgængelig udgave. Det er tydeligt, at ambitionen er at tage noget af det, der gør de dyrere modeller interessante, og bringe det ned i mellemklassen – uden at det føles som en billig kopi.

Design

Nothing Phone (4a) ligner præcis det, man forventer af Nothing. Bagsiden er gennemsigtig, og Glyph-lyssystemet er stadig en central del af oplevelsen. Det er ikke bare pynt, men noget man faktisk kan bruge, hvis man gider sætte sig ind i det. Samtidig er det også en af de få telefoner i den her prisklasse, der rent faktisk skiller sig ud visuelt. Hvor telefoner som Samsung Galaxy A55 og Google Pixel 8a er mere anonyme, har Nothing valgt en retning, der gør den genkendelig med det samme. Især i den udgave, jeg har testet, hvor bagsiden er gennemsigtig føler man virkelig, man får noget andet end bare en standard telefon.

Den føles let i hånden, men ikke billig. Materialerne er ikke helt på niveau med dyrere modeller, men samlet set ligger den over mange andre mellemklasse-telefoner. Det er også en telefon, der bliver bemærket, uden at det bliver for meget, og det er egentlig ret godt ramt, og en ting der for mig betyder ret meget er, at den virkelig… Ligger godt i hånden. Det lyder måske dumt, men det betyder faktisk en del. Den er behagelig at røre ved.

Opsætning og brugervenlighed

Opsætningen er lige til. Nothing OS ligger tæt på en ren Android-oplevelse, og det betyder, at man hurtigt er i gang uden en masse unødvendige apps og tilpasninger. Samtidig er der små designvalg, der gør oplevelsen lidt anderledes, men uden at det bliver besværligt.

I daglig brug fungerer telefonen præcis, som den skal. Den er hurtig nok til alt det, man typisk bruger en telefon til, og det er egentlig det vigtigste. Apps åbner hurtigt, navigation føles flydende, og der er ikke noget, der føles som en flaskehals. Samtidig bliver den ikke rigtigt varm, selv når man bruger den lidt hårdere, og det er noget, der faktisk gør en forskel i hverdagen.

Skærm og hastighed

Skærmen er god uden at være noget, man tænker over i det daglige. Den er skarp, farverne er fine, og den fungerer godt både inde og ude. Det er ikke her, Nothing forsøger at imponere, men det er heller ikke nødvendigt. Den leverer det, man forventer i prisklassen. Holdt direkte op imod topmodeller fra Samsung og Apple er der selvfølgelig en bunke forskellige småting – lysstyrke og farver er bare ikke HELT i top – men det er altså ikke noget der vil ødelægge det for den gennemsnitlige bruger.

På performance-siden lander Nothing Phone (4a) med Geekbench 6 scores på 1200 i single-core og 3117 i multi-core. Det placerer den solidt i mellemklassen, og det passer meget godt med oplevelsen. Sammenlignet med for eksempel Google Pixel 10a er den måske en anelse mindre kraftfuld i tunge opgaver, men forskellen er ikke noget, man mærker i daglig brug. Det vigtigste er, at den føles stabil og aldrig rigtig presset når man laver de ting, man normalt laver med en mobil.

Batteri og kamera

Batteriet holder uden problemer en hel dag med almindelig brug, og der er typisk en rimelig sjat tilbage sidst på dagen. Det er ikke en telefon, der sætter nye standarder, men den leverer det, man forventer og selv om det – forventeligt – vil blive lidt dårligere over tid, så er der luft nok til at jeg tror at de fleste vil kunne komme igennem en dag. Opladningen foregår ved 50W og det ligger sig i den gode ende – på 20 minutter får jeg nok juice på til at kunne gå ud ad døren med nogenlunde sikkerhed og ca. 50% på batteriet. Det er rigtigt fint, faktisk, især taget i betragtning, at dette er en mellemklasse telefon.

Kameraet er godt i dagslys, hvor det er nemt at få skarpe billeder med naturlige farver. I svagere lys begynder man at kunne se begrænsningerne, og her halter den lidt efter de bedste i klassen. Sammenlignet med Google Pixel 10a er der stadig et stykke op, men det er også en af de mellemklasse telefoner, der er kendt for netop kameraet. Men Nothing Phone (4a) stabil og forudsigelig, og det er det vigtigste.

Let og hurtig software

Nothing OS er stadig en af telefonens stærkeste sider. Det er rent, hurtigt og uden en masse rod, men samtidig med nok særpræg til, at det føles anderledes end mange andre Android-telefoner. Der er dog også mange muligheder for at tilpasse ting, og det kan gøre det lidt uoverskueligt. Samtidig er nogle af oversættelserne ikke specielt gode, og det trækker lidt ned i helhedsindtrykket. Jeg synes generelt softwaren er smagfuld og lækker, og det er trods alt faktisk det, man kigger på i hverdagen, så det er virkelig vigtigt.

Prismæssigt ligger Nothing Phone (4a) i en klasse, hvor konkurrencen er hård. Telefoner som Samsung Galaxy A55 og Google Pixel 10a gør mange ting rigtig godt. Nothing gør ikke nødvendigvis alting bedre, men tilbyder en oplevelse, der føles mere gennemtænkt og anderledes. Det er i sidste ende det, man betaler for – ud over selve hardwaren. Med en startpris på ca. 2800 kr. synes jeg virkelig, du får meget for pengene, og det er en del under Pixel 10a og ca. samme pris som Samsungs A57.

En klar mellemklasse

Nothing Phone (4a) er en telefon, der gør det meste rigtigt uden at være den bedste på alle parametre. Eller egentlig nogen parametre. Den er hurtig nok, den bliver ikke varm, batteriet holder, og designet skiller sig ud på en måde, som de færreste andre telefoner gør i den her prisklasse.

Den største styrke er egentlig helheden. Det er en telefon, der føles gennemført og behagelig at bruge hver dag, uden at man hele tiden bliver mindet om kompromiserne. Hvis man vil have det sikre valg, findes der alternativer, og Samsungs A57 ville være et bud hvis man er til den lidt mere “kedelige” løsning i mellemklassen. Hvis man vil have noget, der skiller sig lidt ud, er Nothing Phone (4a) stadig et af de mest interessante bud.

Du kan læse mere hos Nothing her.

TEST: Nothing Phone (4a)